ศรีอยุธยาโต300%
ศรีอยุธยา แคปปิตอล กำไร 9 เดือนโตเฉียด 300%
11 พ.ย. 2557

ศรีอยุธยา แคปปิตอล กำไร 9 เดือนโตเฉียด 300%
นายโรวัน ดี อาซี่ กรรมการผู้อำนวยการ บริษัท ศรีอยุธยา แคปปิตอล (AYUD) บริษัทที่ถือหุ้นใหญ่ในบริษัท ศรีอยุธยา เจนเนอรัล ประกันภัย 99.99% และถือหุ้นในบริษัท อลิอันซ์ อยุธยา ประกันชีวิต 20.17% รายงานตลาดหลักทรัพย์ว่า 9 เดือนแรกของปี 2557 บริษัทมีรายได้รวม 2.26 หมื่นล้านบาท เพิ่มขึ้น 1,743.03 ล้านบาท มีกำไรสุทธิ 1,649.48 ล้านบาท เพิ่มขึ้น 1,235.73 ล้านบาท หรือ 298.66%
สำหรับกำไรที่เพิ่มขึ้น เป็นกำไรจากการรับประกันภัยงวด 9 เดือน จำนวน 267.82 ล้านบาท เพิ่มขึ้น 303.74% เนื่องจากค่าสินไหมทดแทนลดลง 112.49 ล้านบาท หรือ 17.98% เพราะบริษัทมีค่าสินไหมทดแทนที่จะได้รับคืนเพิ่มเติมจากบริษัทประกันภัยต่อจากเหตุการณ์น้ำท่วม 245.87 ล้านบาท 
นอกจากนี้ บริษัทยังมีกำไรจากเงินลงทุนในหลักทรัพย์เพิ่มขึ้น 1,359.7 ล้านบาท เนื่องมาจากการขายหุ้นสามัญที่บริษัทถืออยู่ในบริษัท ซันไรส์ อีควิตี้ 
นายฑิฆัมพร พงษ์สวัสดิ์ รองกรรมการผู้จัดการ บริษัท ไทยประกันภัย เปิดเผยว่า ไตรมาส 3 ปี 2557 บริษัทมีกำไรสุทธิ 9.58 ล้านบาท ลดลง 27.4% โดยมีผลขาดทุนจากการรับประกันภัย 8.09 ล้านบาท สูงขึ้นจากไตรมาสเดียวกันปีก่อน 919.5% 
ขณะเดียวกัน บริษัทมีเบี้ยประกันภัยที่ถือเป็นรายได้ในไตรมาส 3 จำนวน 305.19 ล้านบาท ลดลง 12.2% สาเหตุมาจากการลดลงของเบี้ยประกันภัยรถยนต์และประกันภัยเบ็ดเตล็ดเป็นหลัก และมีค่าสินไหมทดแทน และค่าใช้จ่ายในการจัดการค่าสินไหมทดแทน 180.02 ล้านบาท เพิ่มขึ้น 0.7% เป็นผลจากการที่ค่าสินไหมทดแทนการประกันภัยอุบัติเหตุส่วนบุคคลเพิ่มขึ้น